title: Vykonávacie nariadenie Komisie (EÚ) 2017/1242 z 10. júla 2017, ktorým sa mení vykonávacie nariadenie (EÚ) č. 809/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením

text:
                  11.7.2017

                  SK

                  Úradný vestník Európskej únie

                  L 178/4

            VYKONÁVACIE NARIADENIE KOMISIE (EÚ) 2017/1242
      z 10. júla 2017,
      ktorým sa mení vykonávacie nariadenie (EÚ) č. 809/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 62 ods. 2 písm. a) a b) a článok 78 písm. b) a c),
      keďže:

                  (1)

                  V článku 21 vykonávacieho nariadenia Komisie (EÚ) č. 809/2014 (2) sa stanovujú požiadavky týkajúce sa žiadostí o pomoc na dobytok a žiadostí o platbu na základe podporných opatrení na zvieratá. V prípade druhov s krátkym produkčným cyklom a vysokou fluktuáciou zvierat sa počet zvierat, pri ktorých sa predkladá žiadosť o platbu na dobytok podľa opatrenia stanoveného v článku 33 nariadenia Európskeho parlamentu a Rady (EÚ) č. 1305/2013 (3), môže počas celého roka výrazne meniť. To môže viesť k významnému rozdielu medzi počtom nahlásených zvierat v žiadosti o platbu na dobytok a počtom zvierat, ktorý bude v konečnom dôsledku profitovať zo skvalitnených životných podmienok. Preto sa počet zvierat nahlásených v žiadosti o platbu na dobytok ukazuje len ako orientačný. Pokiaľ ide o tieto druhy s krátkym produkčným cyklom, členské štáty by preto mali mať možnosť vytvoriť systém, ktorý umožní príjemcovi požiadať o podporu na všetky zvieratá, ktoré sú oprávnené na podporu v deň alebo počas obdobia, ktoré určí členský štát. Ak neexistuje nijaká počítačová databáza, malo by byť možné určiť skutočný počet zvierat na základe certifikátov o zabití alebo iných podporných dokumentov, ktoré boli predložené príslušnému orgánu po dátume predloženia žiadosti o platbu na dobytok.

                  (2)

                  Uplatňovanie kritérií výberu nie je povinné v prípade všetkých opatrení alebo typov operácií. Preto by administratívne kontroly žiadostí o podporu mali zahŕňať overenie tohto prvku len v prípade potreby.

                  (3)

                  Overovanie primeranosti nákladov sa realizuje vo fáze administratívnych kontrol v súvislosti so žiadosťou o podporu a na základe vymedzeného systému hodnotenia. Ak je však riziko neprimeraných nákladov nízke alebo obsah nákladov nemožno vymedziť pred vykonaním operácie, mali by platiť osobitné pravidlá.

                  (4)

                  V súlade s článkom 67 ods. 1 nariadenia Európskeho parlamentu a Rady (EÚ) č. 1303/2013 (4) výška pomoci môže byť stanovená na základe štandardných stupníc jednotkových nákladov, jednorazových platieb alebo paušálnych sadzieb. V takýchto prípadoch by administratívne kontroly nemali zahŕňať overovanie výšky nákladov, ktoré vznikli príjemcovi, ani platieb, ktoré vykonal.

                  (5)

                  Pravidlá kontrol, ktoré sa vzťahujú na finančné nástroje, by sa mali upraviť tak, aby sa zabezpečil súlad s pravidlami riadenia a kontroly stanovenými v nariadení (EÚ) č. 1303/2013 a v delegovanom nariadení Komisie (EÚ) č. 480/2014 (5) a aby sa zohľadnili osobitosti podpory poskytnutej v podobe finančného nástroja.

                  (6)

                  Predmetom kontrol na mieste by nemali byť výdavky, ktoré sa majú vyplatiť, ale výdavky deklarované platobnej agentúre. Keďže výdavky, ktoré sa majú vyplatiť, možno určiť až po ukončení všetkých kontrol, ak by boli predmetom kontroly, plnenie miery kontroly by bolo nepredvídateľné. Okrem toho výdavky, ktoré sú predmetom kontrol na mieste, by nemali zahŕňať výdavky, ktoré platobnej agentúre vznikli len v prípade preddavkov, keďže tieto výdavky nezodpovedajú výdavkom, ktoré vznikli príjemcovi. Navyše výdavky súvisiace s finančnými nástrojmi by sa mali počítať ako súčasť plnenia minimálnej miery kontroly iba v rozsahu, v akom ich skutočne skontroloval príslušný orgán. S cieľom zabezpečiť splnenie minimálnej miery kontroly za každý kalendárny rok by sa kontroly mali zrealizovať do dátumu stanoveného na predloženie kontrolných údajov a kontrolných štatistík uvedených v článku 9 vykonávacieho nariadenia (EÚ) č. 809/2014.

                  (7)

                  Aby sa kontroly zbytočne neduplikovali, kontroly na mieste by sa mali vzťahovať iba na tie prvky, ktoré ešte neboli predmetom administratívnych kontrol.

                  (8)

                  V súlade s článkami 48 a 51 vykonávacieho nariadenia (EÚ) č. 809/2014 musia kontroly overovať okrem iného dodržiavanie kritérií oprávnenosti, záväzkov a iných povinností. Okrem toho podľa článku 50 ods. 4 písm. a) uvedeného vykonávacieho nariadenia musí vzorka operácií, ktoré sa majú skontrolovať na mieste, zohľadňovať potrebu kontrolovať vhodnú kombináciu typov a veľkostí operácií. Ustanovenia špecifické pre jednotlivé opatrenia týkajúce sa predmetu alebo intenzity kontrol stanovených v článkoch 54 až 59 vykonávacieho nariadenia (EÚ) č. 809/2014 sú preto zbytočné.

                  (9)

                  Pokiaľ ide o administratívne sankcie, s cieľom zabezpečiť rovnaké zaobchádzanie pre operácie, ktoré boli vybraté na kontroly na mieste, a tie, ktoré na tieto kontroly vybraté neboli, by sa v oboch prípadoch mali kontrolovať deklarované výdavky.

                  (10)

                  Vykonávacie nariadenie (EÚ) č. 809/2014 by sa preto malo zodpovedajúcim spôsobom zmeniť.

                  (11)

                  Zmeny vyplývajúce z tohto nariadenia by sa mali vzťahovať na žiadosti o podporu alebo žiadosti o platbu týkajúce sa rokov nároku alebo prémiových období začínajúcich od 1. januára 2018. Vzhľadom na ťažkosti, s ktorými sa v roku nároku 2015 stretli členské štáty, keď museli prispôsobiť svoje systémy konečnému termínu predloženia žiadosti o platbu na dobytok stanovenému v článku 13 vykonávacieho nariadenia (EÚ) č. 809/2014, ako aj systému znížení, vylúčení a sankcií stanovenému v delegovanom nariadení Komisie (EÚ) č. 640/2014 (6), by sa malo ustanovenie, ktorým sa umožňuje, aby sa skutočný počet zvierat s krátkym produkčným cyklom stanovil na základe certifikátov o zabití alebo iných podporných dokumentov, ktoré boli predložené príslušnému orgánu po predložení žiadosti o platbu na dobytok, uplatňovať na žiadosti o platbu na dobytok týkajúce sa rokov nároku od 1. januára 2016.

                  (12)

                  Opatrenia stanovené v tomto nariadení sú v súlade so stanoviskom Výboru pre rozvoj vidieka,

            PRIJALA TOTO NARIADENIE:
      Článok 1
      Vykonávacie nariadenie (EÚ) č. 809/2014 sa mení takto:

                  1.

                  V článku 21 sa vkladá tento odsek 4a:
                  „4a.   Ak neexistuje nijaká počítačová databáza, môžu členské štáty v prípade druhov s krátkym produkčným cyklom podporovaných podľa článku 33 nariadenia (EÚ) č. 1305/2013 zaviesť postupy, vďaka ktorým sa údaje obsiahnuté v certifikátoch o zabití alebo iných podporných dokumentoch použijú na účely žiadosti o platbu na dobytok. Tieto údaje musia poskytovať úroveň istoty a vykonávania nevyhnutnú na primerané riadenie príslušného podporného opatrenia na úrovni jednotlivých zvierat.
                  Postupy uvedené v prvom pododseku môžu pozostávať zo systému, v rámci ktorého príjemca žiada o podporu na všetky zvieratá, ktoré sú v deň alebo počas obdobia stanoveného členským štátom oprávnené na podporu na základe údajov obsiahnutých v certifikátoch o zabití alebo iných podporných dokumentoch.
                  V takom prípade členské štáty musia prijať opatrenia nevyhnutné na zabezpečenie toho, aby v súlade s ustanoveniami uplatniteľnými na dané podporné opatrenie dátum alebo obdobie uvedené v druhom pododseku boli jasne určené a aby si ich bol príjemca vedomý.“

                  2.

                  Článok 48 sa mení takto:

                              a)

                              Odsek 2 sa mení takto:

                                          i)

                                          písmeno c) sa nahrádza takto:

                                                      „c)

                                                      plnenia kritérií výberu, ak sa tieto kritériá uplatňujú;“

                                          ii)

                                          písmeno e) sa nahrádza takto:

                                                      „e)

                                                      pokiaľ ide o náklady uvedené v článku 67 ods. 1 písm. a) nariadenia (EÚ) č. 1303/2013, okrem vecných príspevkov a odpisov, overovanie primeranosti predložených nákladov. Náklady sa hodnotia použitím vhodných systémov hodnotenia, ako sú napr. referenčné náklady, porovnanie rozličných ponúk alebo hodnotiaci výbor. V prípade operácií s mierou podpory až do výšky 30 % alebo operácií podporovaných podľa článku 35 nariadenia (EÚ) č. 1305/2013 sa overovanie primeranosti nákladov môže uskutočniť vo fáze administratívnych kontrol žiadostí o platbu. V prípade operácií s oprávnenými nákladmi až do výšky 5 000 EUR sa primeranosť nákladov môže určiť na základe návrhu rozpočtu odsúhlaseného riadiacim subjektom ex ante.“

                              b)

                              V odseku 3 sa písmená a) a b) nahrádzajú takto:

                                          „a)

                                          ukončenej operácie v porovnaní s operáciou, na ktorú bola schválená žiadosť o podporu;

                                          b)

                                          vzniknutých nákladov a uskutočnených platieb, okrem prípadov, ak sa uplatňuje forma alebo metóda uvedená v článku 67 ods. 1 písm. b), c) alebo d) nariadenia (EÚ) č. 1303/2013.“

                              c)

                              Dopĺňa sa tento odsek 6:
                              „6.   Pokiaľ ide o finančné nástroje uvedené v článku 38 ods. 1 písm. b) nariadenia (EÚ) č. 1303/2013, odseky 1 až 5 tohto článku sa neuplatňujú na príspevky na finančný nástroj ani na podporu udelenú konečnému prijímateľovi. Uplatňujú sa však články 58 a 59 nariadenia (EÚ) č. 1306/2013 a článok 9 delegovaného nariadenia Komisie (EÚ) č. 480/2014 (*1).

                                 (*1)  Delegované nariadenie Komisie (EÚ) č. 480/2014 z 3. marca 2014, ktorým sa dopĺňa nariadenie Európskeho parlamentu a Rady (EÚ) č. 1303/2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom národnom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde (Ú. v. EÚ L 138, 13.5.2014, s. 5).“"

                  3.

                  Článok 50 sa mení takto:

                              a)

                              Odsek 1 sa mení takto:

                                          i)

                                          prvý pododsek sa nahrádza takto:
                                          „Výdavky, ktoré sú predmetom kontrol na mieste, musia predstavovať minimálne 5 % výdavkov uvedených v článku 46 a spolufinancovaných z Európskeho poľnohospodárskeho fondu pre rozvoj vidieka (EPFRV), ktoré má v každom kalendárnom roku vyplatiť platobná agentúra a ktoré sa netýkajú operácií, na ktoré sa žiadali iba preddavky.“

                                          ii)

                                          dopĺňa sa tento tretí pododsek:
                                          „Pokiaľ ide o finančné nástroje, do výdavkov, ktoré sú predmetom kontrol na mieste podľa prvého pododseku, sa započítavajú len platby konečným prijímateľom, ktorí podliehajú kontrolám na mieste.“

                              b)

                              V odseku 2 sa prvý pododsek nahrádza takto:
                              „Do plnenia minimálnej úrovne uvedenej v odseku 1 sa započítavajú iba kontroly vykonané do dátumu stanoveného na predloženie kontrolných údajov a kontrolných štatistík podľa článku 9.“

                  4.

                  Článok 51 sa mení takto:

                              a)

                              Odsek 1 sa nahrádza takto:
                              „1.   Kontrolami na mieste sa overuje, či boli operácie vykonané v súlade s platnými pravidlami, a zahŕňajú všetky kritériá oprávnenosti, záväzky a iné povinnosti týkajúce sa podmienok poskytnutia podpory, ktoré možno skontrolovať v čase návštevy a ktoré ešte neboli predmetom administratívnych kontrol. Musí sa pri nich dospieť k uisteniu, že operácia je oprávnená na podporu EPFRV.“

                              b)

                              Dopĺňa sa tento odsek 5:
                              „5.   Pokiaľ ide o finančné nástroje uvedené v článku 38 ods. 1 písm. b) nariadenia (EÚ) č. 1303/2013, odseky 1 až 4 tohto článku sa neuplatňujú na príspevky na finančný nástroj ani na podporu udelenú konečnému prijímateľovi. Uplatňujú sa však články 58 a 59 nariadenia (EÚ) č. 1306/2013 a článok 9 delegovaného nariadenia (EÚ) č. 480/2014.“

                  5.

                  Články 54 až 59 sa vypúšťajú.

                  6.

                  V článku 60 sa dopĺňa tento odsek 4:
                  „4.   Odchylne od článku 48 ods. 2 písm. e), pokiaľ ide o operácie, ktoré zrealizovala miestna akčná skupina a ktoré zahŕňajú skupinu projektov so spoločnou témou, overovanie primeranosti nákladov sa môže uskutočniť vo fáze administratívnych kontrol žiadostí o platbu týkajúcich sa tejto skupiny projektov.“

                  7.

                  Článok 61 sa mení takto:

                              a)

                              v odseku 1 sa vypúšťa druhá veta;

                              b)

                              odsek 2 sa nahrádza takto:
                              „2.   Príslušný orgán sa prostredníctvom administratívnych kontrol a v prípade potreby prostredníctvom návštev sprostredkovateľských finančných inštitúcií a príjemcu in situ uistí, že platby sprostredkovateľským finančným inštitúciám sú v súlade s právom Únie a dohodou uzavretou medzi príslušným orgánom a sprostredkovateľskou finančnou inštitúciou.“

                  8.

                  V článku 63 sa odsek 2 nahrádza takto:
                  „2.   Administratívna sankcia uvedená v odseku 1 sa uplatňuje mutatis mutandis na neoprávnené výdavky určené počas kontrol na mieste uvedených v článku 49.“

            Článok 2
      Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
      Uplatňuje sa na žiadosti o podporu alebo žiadosti o platbu týkajúce sa rokov nároku alebo prémiových období začínajúcich od 1. januára 2018.
      Článok 1 bod 1 sa však uplatňuje na žiadosti o platbu na dobytok týkajúce sa rokov nároku začínajúcich od 1. januára 2016.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 10. júla 2017

               Za Komisiu

               predseda

            Jean-Claude JUNCKER

         (1)  Ú. v. EÚ L 347, 20.12.2013, s. 549.

         (2)  Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227, 31.7.2014, s. 69).

         (3)  Nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. EÚ L 347, 20.12.2013, s. 487).

         (4)  Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

         (5)  Delegované nariadenie Komisie (EÚ) č. 480/2014 z 3. marca 2014, ktorým sa dopĺňa nariadenie Európskeho parlamentu a Rady (EÚ) č. 1303/2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom národnom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde (Ú. v. EÚ L 138, 13.5.2014, s. 5).

         (6)  Delegované nariadenie Komisie (EÚ) č. 640/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie (Ú. v. EÚ L 181, 20.6.2014, s. 48).


title: Vykonávacie nariadenie Komisie (EÚ) č. 271/2013 z  21. marca 2013 , ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               22.3.2013

               SK

               Úradný vestník Európskej únie

               L 82/49

         VYKONÁVACIE NARIADENIE KOMISIE (EÚ) č. 271/2013
   z 21. marca 2013,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
   so zreteľom na vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (2), a najmä na jeho článok 136 ods. 1,
   keďže:

               (1)

               Vykonávacím nariadením (EÚ) č. 543/2011 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanovuje paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XVI k uvedenému nariadeniu.

               (2)

               Paušálne dovozné hodnoty sa vypočítajú každý pracovný deň v súlade s článkom 136 ods. 1 vykonávacieho nariadenia (EÚ) č. 543/2011, pričom sa zohľadnia premenlivé každodenné údaje. Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie,

         PRIJALA TOTO NARIADENIE:
   Článok 1
   Paušálne dovozné hodnoty uvedené v článku 136 vykonávacieho nariadenia (EÚ) č. 543/2011 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. marca 2013

            Za Komisiu v mene predsedu

         José Manuel SILVA RODRÍGUEZ

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 299, 16.11.2007, s. 1.

      (2)  Ú. v. EÚ L 157, 15.6.2011, s. 1.

      PRÍLOHA
      Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100 kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0702 00 00

                  JO

                  97,3

                  MA

                  73,5

                  TN

                  111,4

                  TR

                  116,0

                  ZZ

                  99,6

                  0707 00 05

                  JO

                  194,1

                  MA

                  158,2

                  TR

                  160,3

                  ZZ

                  170,9

                  0709 91 00

                  EG

                  66,7

                  ZZ

                  66,7

                  0709 93 10

                  MA

                  44,9

                  TR

                  96,6

                  ZZ

                  70,8

                  0805 10 20

                  EG

                  55,8

                  IL

                  67,7

                  MA

                  72,4

                  TN

                  58,0

                  TR

                  61,9

                  ZZ

                  63,2

                  0805 50 10

                  TR

                  79,2

                  ZZ

                  79,2

                  0808 10 80

                  AR

                  115,6

                  BR

                  89,9

                  CL

                  133,8

                  CN

                  75,8

                  MK

                  35,4

                  US

                  162,3

                  ZA

                  101,5

                  ZZ

                  102,0

                  0808 30 90

                  AR

                  110,1

                  CL

                  141,6

                  CN

                  85,7

                  TR

                  164,1

                  US

                  150,6

                  ZA

                  99,4

                  ZZ

                  125,3

         (1)  Nomenklatúra krajín stanovená nariadením Komisie (ES) č. 1833/2006 (Ú. v. EÚ L 354, 14.12.2006, s. 19). Kód „ZZ“ znamená „iného pôvodu“.


title: Vykonávacie nariadenie Komisie (EÚ) č. 1370/2011 z  21. decembra 2011 , ktorým sa do Registra chránených označení pôvodu a chránených zemepisných označení zapisuje názov [Горнооряховски суджук (Gornooryahovski sudzhuk) (CHZO)]

text:
               22.12.2011

               SK

               Úradný vestník Európskej únie

               L 341/39

         VYKONÁVACIE NARIADENIE KOMISIE (EÚ) č. 1370/2011
   z 21. decembra 2011,
   ktorým sa do Registra chránených označení pôvodu a chránených zemepisných označení zapisuje názov [Горнооряховски суджук (Gornooryahovski sudzhuk) (CHZO)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1), a najmä na jeho článok 7 ods. 4 prvý pododsek,
   keďže:

               (1)

               V súlade s článkom 6 ods. 2 prvým pododsekom nariadenia (ES) č. 510/2006 bola žiadosť o zápis názvu „Горнооряховски суджук“ (Gornooryahovski sudzhuk) do registra, ktorú predložilo Bulharsko, uverejnená v Úradnom vestníku Európskej únie
                   (2).

               (2)

               Cyprus vzniesol v súlade s článkom 7 ods. 3 písm. c) nariadenia (ES) č. 510/2006 námietku.

               (3)

               Listom z 31. januára 2011 Komisia vyzvala zúčastnené strany, aby sa snažili medzi sebou dosiahnuť dohodu. V lehote šiestich mesiacov sa dospelo k dohode a Cyprus stiahol svoju námietku z 22. júla 2011.

               (4)

               Tento názov by sa preto mal zapísať do registra,

         PRIJALA TOTO NARIADENIE:
   Článok 1
   Názov uvedený v prílohe k tomuto nariadeniu sa zapisuje do registra.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. decembra 2011

            Za Komisiu

            predseda

         José Manuel BARROSO

      (1)  Ú. v. EÚ L 93, 31.3.2006, s. 12.

      (2)  Ú. v. EÚ C 77, 26.3.2010, s. 10.

      PRÍLOHA
      Poľnohospodárske výrobky určené na ľudskú spotrebu uvedené v prílohe I k zmluve:

         Trieda 1.2.   Mäsové výrobky (tepelne spracované, solené, údené atď.)

      BULHARSKO
      Горнооряховски суджук (Gornooryahovski sudzhuk) (CHZO)


title: Vykonávacie nariadenie Rady (EÚ) č. 135/2014 z  11. februára 2014 , ktorým sa zrušuje antidumpingové clo na dovoz dikyándiamidu s pôvodom v Čínskej ľudovej republike po preskúmaní pred uplynutím platnosti podľa článku 11 ods. 2 nariadenia (ES) č. 1225/2009

text:
               13.2.2014

               SK

               Úradný vestník Európskej únie

               L 43/1

      VYKONÁVACIE NARIADENIE RADY (EÚ) č. 135/2014
   z 11. februára 2014,
   ktorým sa zrušuje antidumpingové clo na dovoz dikyándiamidu s pôvodom v Čínskej ľudovej republike po preskúmaní pred uplynutím platnosti podľa článku 11 ods. 2 nariadenia (ES) č. 1225/2009
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 11 ods. 2 a 6 a článok 9,
   so zreteľom na návrh Európskej komisie po porade s poradným výborom,
   keďže:
   1.   POSTUP

   1.1.   Platné opatrenia

               (1)

               Rada po antidumpingovom prešetrovaní (ďalej len „pôvodné prešetrovanie“) uložila nariadením (ES) č. 1331/2007 (2) konečné antidumpingové clo na dovoz 1-kyanoguanidínu (dikyándiamidu) s pôvodom v Čínskej ľudovej republike (ďalej len „Čína“ alebo „príslušná krajina“) (ďalej len „konečné antidumpingové opatrenia“). Tieto opatrenia mali podobu valorického cla vo výške 49,1 %.

         1.2.   Žiadosť o preskúmanie pred uplynutím platnosti

               (2)

               Po uverejnení oznámenia o blížiacom sa uplynutí platnosti platných konečných antidumpingových opatrení (3) bola Komisii 14. augusta 2012 doručená žiadosť o začatie preskúmania pred uplynutím platnosti týchto opatrení podľa článku 11 ods. 2 základného nariadenia. Žiadosť podala spoločnosť AlzChem AG (ďalej len „žiadateľ“), ktorá predstavuje 100 % celkovej výroby dikyándiamidu v Únii.

               (3)

               Predložená žiadosť sa odôvodnila tým, že uplynutie platnosti konečných antidumpingových opatrení by pravdepodobne viedlo k pokračovaniu dumpingu a opakovanému výskytu ujmy spôsobenej výrobnému odvetviu Únie.

         1.3.   Začatie preskúmania pred uplynutím platnosti

               (4)

               Komisia po porade s poradným výborom dospela k záveru, že existujú dostatočné dôkazy na začatie preskúmania pred uplynutím platnosti, a 15. novembra 2012 prostredníctvom oznámenia uverejneného v Úradnom vestníku Európskej únie
                   (4) (ďalej len „oznámenie o začatí preskúmania“) oznámila začatie preskúmania pred uplynutím platnosti podľa článku 11 ods. 2 základného nariadenia.

         1.4.   Prešetrovanie

   1.4.1.   Obdobie revízneho prešetrovania a posudzované obdobie

               (5)

               Prešetrovanie pokračovania dumpingu sa vzťahovalo na obdobie od 1. októbra 2011 do 30. septembra 2012 (ďalej len „obdobie revízneho prešetrovania“ alebo „ORP“). Preskúmanie trendov relevantných z hľadiska posúdenia pravdepodobnosti opakovaného výskytu ujmy sa vzťahovalo na obdobie od 1. januára 2009 do konca obdobia revízneho prešetrovania (ďalej len „posudzované obdobie“).

               (6)

               Po konečnom zverejnení informácií žiadateľ tvrdil, že posudzované obdobie sa malo začať v roku 2008, pretože obdobie od roku 2009 bude viesť k nereprezentatívnym zisteniam. Najprv je potrebné pripomenúť, že Komisia má rozsiahlu právomoc pri určovaní obdobia, ktoré treba zohľadniť na účel overenia ujmy. Po druhé žiadateľ uviedol toto tvrdenie príliš neskoro na zmenu daného obdobia. Posudzované obdobie bolo v procese oznámené včas, vtedy ho však žiadateľ nenapadol. Toto obdobie sa z praktických dôvodov nemôže meniť v takej neskorej fáze procesu, pretože zmena na základe zhromaždených dôkazov by bola proti nestrannému vykonávaniu prešetrovania. Toto tvrdenie sa preto zamietlo.

         1.4.2.   Strany, ktorých sa prešetrovanie týka

               (7)

               Komisia oficiálne informovala žiadateľa, vyvážajúcich výrobcov v príslušnej krajine, neprepojených dovozcov, používateľov v Únii, o ktorých bolo známe, že sa ich toto preskúmanie týka, a zástupcov vyvážajúcej krajiny o začatí preskúmania pred uplynutím platnosti. Zainteresované strany dostali príležitosť písomne sa vyjadriť a požadovať vypočutie v rámci lehoty stanovenej v oznámení o začatí konania.

               (8)

               Vzhľadom na zjavne veľký počet vyvážajúcich výrobcov v príslušnej krajine a neprepojených dovozcov sa v súlade s článkom 17 základného nariadenia považovalo za vhodné preskúmať, či by sa malo pristúpiť k výberu vzorky. S cieľom umožniť Komisii rozhodnúť o potrebe výberu vzorky, a ak by to bolo potrebné, vzorku vybrať, boli uvedené strany v súlade s článkom 17 základného nariadenia požiadané, aby sa prihlásili do 15 dní od začatia preskúmania a poskytli Komisii informácie požadované v oznámení o začatí preskúmania.

               (9)

               Oslovených bolo dvanásť známych vyvážajúcich výrobcov v Číne. Keďže len jeden vyvážajúci výrobca z Číny predložil požadované informácie, nebolo potrebné vybrať vzorku vyvážajúcich výrobcov.

               (10)

               Pokiaľ ide o dovozcov, bolo identifikovaných približne desať neprepojených dovozcov dikyándiamidu v Únii, ktorí boli zároveň vyzvaní, aby poskytli informácie potrebné na výber vzorky. Len dvaja z nich sa prihlásili a boli ochotní spolupracovať pri súčasnom preskúmaní. Preto nebol výber vzorky pre neprepojených dovozcov potrebný.

               (11)

               Komisia zaslala dotazníky všetkým stranám, o ktorých bolo známe, že sa ich toto preskúmanie týka, a stranám, ktoré sa prihlásili v lehotách stanovených v oznámení o začatí preskúmania. Vyplnené dotazníky odovzdal výrobca v Únii, spolupracujúci vyvážajúci výrobca v Číne, dvaja neprepojení dovozcovia a jeden používateľ v Únii.

               (12)

               Dodatočné vyjadrenia odovzdali dvaja neprepojení dovozcovia/obchodníci a traja používatelia v Únii.

               (13)

               Komisia získala a overila všetky informácie, ktoré považovala za potrebné na stanovenie pravdepodobnosti pokračovania dumpingu alebo opakovaného výskytu ujmy a na stanovenie záujmu Únie. Overovacie návštevy sa uskutočnili v priestoroch týchto zainteresovaných strán:

                           a)

                              Výrobca z Únie:

                                       —

                                       AlzChem AG, Trostberg, Nemecko;

                           b)

                              vyvážajúci výrobca v Číne:

                                       —

                                       Ningxia Jiafeng Chemicals Co., Ltd., Š’-cuej-šan, Čína;

                           c)

                              neprepojený dovozca v Únii:

                                       —

                                       Helm AG, Hamburg, Nemecko;

                           d)

                              používateľ v Únii:

                                       —

                                       Merck Santé S.A.S., Lyon, Francúzsko.

         2.   PRÍSLUŠNÝ VÝROBOK A PODOBNÝ VÝROBOK

   2.1.   Príslušný výrobok

               (14)

               Výrobok, ktorý je predmetom tohto preskúmania, je ten istý ako v pôvodnom prešetrovaní, t. j. 1-kyanoguanidín (dikyándiamid) (ďalej len „DCD“) s pôvodom v Čínskej ľudovej republike (ďalej len „príslušný výrobok“) v súčasnosti zaradený pod číselný znak KN 2926 20 00. Vyrába sa z nehaseného vápna a sadze a vzniká po niekoľkých výrobných krokoch. Je to pevná látka vo forme jemného bieleho kryštalického prášku, zvyčajne bez zápachu.

               (15)

               DCD sa zvyčajne používa ako medziprodukt na výrobu širokého spektra iných chemických medziproduktov, ako sú farmaceutiká, rôzne priemyselné aplikácie – voda, celulóza a papier, textil, koža – a v rozličných oblastiach epoxidových aplikácií. Je hlavným článkom reťazca dusík – uhlík – dusík (NCN) s konečnými výrobkami pre úzko špecializované segmenty trhu, ako je dusičnan guanidínu a iné deriváty NCN.

               (16)

               Väčšina DCD predávaného na trhu Únie je štandardného typu. Len obmedzený objem má častice menšej veľkosti (takzvaný mikro-DCD). Spolupracujúci čínsky vyvážajúci výrobca poskytol údaje len pre štandardný typ.

         2.2.   Podobný výrobok

               (17)

               Jeden používateľ sa pýtal, či DCD Únie a čínsky DCD predstavujú odlišné výrobky, keďže štandardný typ DCD vyrábaný výrobným odvetvím Únie má údajne vyššiu kvalitu ako DCD, ktorý vyrábajú čínski vyvážajúci výrobcovia. Tento používateľ konkrétne tvrdil, že obsah vody v čínskom DCD je podstatne vyšší a nestálejší ako obsah vody v DCD vyrobenom v Únii. Čínsky DCD má mať údajne aj vyšší obsah nečistôt.

               (18)

               Tak v rámci pôvodného prešetrovania, ako aj v tomto prešetrovaní sa však ukázalo, že hoci môžu existovať určité rozdiely v kvalite, nemožno ich kvantifikovať a okrem toho neovplyvňujú základné chemické, fyzikálne a technické vlastnosti DCD, ktorý výrobné odvetvie Únie vyrába a predáva v Únii, a príslušného výrobku, o ktorom sa zistilo, že je rovnaký a má to isté konečné použitie.

               (19)

               Ďalší používateľ tvrdil, že mikro-DCD by sa mal vylúčiť z rozsahu pôsobnosti antidumpingových opatrení vzťahujúcich sa na tento výrobok, a to z dôvodu údajných rozdielnych fyzikálnych vlastností, konečného použitia a cien v porovnaní so štandardným DCD.

               (20)

               Z prešetrovania však vyplynulo, že obidva typy DCD majú rovnaké základné chemické, fyzikálne a technické vlastnosti. Ďalšie spracovanie štandardného DCD na výrobu mikro-DCD zahŕňa nekomplikovaný fyzikálny proces (mletie), ale žiadne chemické spracovanie. Okrem toho, hoci sú ceny za mikro-DCD vyššie ako ceny za štandardný DCD, obidva typy majú rovnaké základné konečné použitie a za bežných okolností sa môžu zamieňať.

               (21)

               Prešetrovaním sa potvrdilo, že tak ako v pôvodnom prešetrovaní príslušný výrobok a výrobky vyrábané a predávané na domácom trhu v Číne, ako aj výrobky vyrábané a predávané v Únii výrobcom z Únie majú tie isté základné fyzikálne a technické vlastnosti, ako aj rovnaké použitie, a preto sa považujú za podobné výrobky v zmysle článku 1 ods. 4 základného nariadenia.

         3.   PRAVDEPODOBNOSŤ POKRAČOVANIA DUMPINGU

   3.1.   Úvodné poznámky

               (22)

               V súlade s článkom 11 ods. 2 základného nariadenia sa skúmalo, či je pravdepodobné, že uplynutie platnosti existujúcich opatrení povedie k pokračovaniu dumpingu.

               (23)

               Ako sa uvádza v odôvodnení 9 so zreteľom na skutočnosť, že spolupracovala len jedna spoločnosť, nebolo potrebné vybrať vzorku vyvážajúcich výrobcov v Číne. Táto spoločnosť pokrývala viac ako 35 % dovozu príslušného výrobku z Číny do Únie počas ORP. Táto spoločnosť nevyvážala počas obdobia pôvodného prešetrovania, a preto nespolupracovala na pôvodnom prešetrovaní.

         3.2.   Dumping pri dovoze počas ORP

   3.2.1.   Analogická krajina

               (24)

               V súlade s článkom 2 ods. 7 písm. a) základného nariadenia sa normálna hodnota musela stanoviť na základe cien alebo vytvorenej hodnoty získanej vo vhodnej tretej krajine s trhovým hospodárstvom (ďalej len „analogická krajina“) alebo ceny, za akú sa predáva výrobok z tejto tretej krajiny do iných krajín vrátane Únie, alebo ak to nie je možné, na inom odôvodnenom základe vrátane ceny skutočne zaplatenej alebo splatnej v Únii za podobný výrobok, ktorá by sa v prípade potreby riadne upravila takým spôsobom, aby zahŕňala primerané ziskové rozpätie.

               (25)

               V prípade, že sa príslušný výrobok nevyrába mimo Únie a Číny, Komisia v oznámení o začatí uviedla svoj úmysel stanoviť normálnu hodnotu na základe cien skutočne zaplatených alebo splatných v Únii za podobný výrobok, takisto ako urobila aj v pôvodnom prešetrovaní.

               (26)

               Výrobné odvetvie Únie predalo podobný výrobok v reprezentatívnych množstvách. Domáce predaje výrobného odvetvia Únie však boli stratové, aj keď sa blížili k hranici ziskovosti. Normálna hodnota sa preto zakladala na výrobných nákladoch výrobného odvetvia Únie, ktoré sa zvýšia o primeranú sumu za predaj, všeobecné a administratívne náklady a zisk. Všeobecné a administratívne náklady a zisk sa stanovili s použitím rovnakej metódy ako v prípade pôvodného prešetrovania. Na základe článku 11 ods. 9 sa úpravy na výrobné náklady výrobného odvetvia Únie urobili tak, aby sa vykompenzovali dodatočné dopravné náklady spôsobené fyzickým oddelením výrobných jednotiek, nedostatočným priamym prístupom k surovinám, ktoré sa musia prepravovať zo vzdialených výrobných pracovísk, a likvidáciou vedľajších produktov (čierne vápno). Tieto úpravy sa vykonali aj v pôvodnom prešetrovaní.

         3.2.2.   Vývozná cena

               (27)

               Všetky vývozné predaje do Únie realizované čínskymi vyvážajúcimi výrobcami sa uskutočnili priamo nezávislým zákazníkom usadeným v Únii. Vývozná cena bola v súlade s článkom 2 ods. 8 základného nariadenia stanovená na základe skutočne zaplatených alebo splatných cien.

         3.2.3.   Porovnanie

               (28)

               Porovnanie medzi normálnou hodnotou a vývoznou cenou sa uskutočnilo na základe ceny zo závodu.

               (29)

               Na účely zabezpečenia spravodlivého porovnania normálnej hodnoty a vývoznej ceny spolupracujúceho vyvážajúceho vývozcu sa v súlade s článkom 2 ods. 10 základného nariadenia vykonali náležité úpravy, pokiaľ ide o rozdiely dopravných, poistných, daňových a úverových nákladov, ktoré ovplyvňujú ceny a porovnateľnosť cien.

         3.2.4.   Dumpingové rozpätie

               (30)

               Ako sa stanovuje v článku 2 ods. 11 základného nariadenia, dumpingové rozpätie sa stanovilo na základe porovnania váženej priemernej normálnej hodnoty s váženou priemernou vývoznou cenou.

               (31)

               V prípade spolupracujúceho vyvážajúceho výrobcu z uvedeného porovnania vyplynula existencia dumpingu, aj keď bol výrazne nižší ako úroveň dumpingu stanovená v pôvodnom prešetrovaní.

         3.3.   Vývoj dovozu v prípade zrušenia opatrení

   3.3.1.   Predbežná poznámka

               (32)

               V nadväznosti na zistenia výskytu dumpingu počas ORP sa prešetrila pravdepodobnosť pokračovania dumpingu v prípade zrušenia opatrení a analyzovali sa tieto prvky: výrobná kapacita v Číne, objem a ceny dumpingových dovozov z Číny, atraktívnosť trhu Únie vo vzťahu k dovozom z Číny.

               (33)

               V tejto súvislosti treba poznamenať, že spolupracujúci vyvážajúci výrobca predstavoval počas ORP viac než 30 % celkovej výroby Číny.

         3.3.2.   Výrobná kapacita a nevyužitá kapacita čínskych výrobcov

               (34)

               Keďže o čínskom odvetví výroby DCD je verejne dostupných málo informácií, závery týkajúce sa nevyužitej kapacity vychádzajú najmä z informácií poskytnutých v žiadosti o preskúmanie a z informácií získaných od jediného spolupracujúceho výrobcu, ktoré sa podľa možnosti overili pomocou verejne dostupných informácií.

               (35)

               Na tomto základe sa predpokladá, že celková inštalovaná kapacita sa v Číne v rokoch 2007 až 2012 zvýšila. Skutočná výroba počas ORP však bola obmedzená na 80 000 ton, z čoho vyplýva, že mohla byť dostupná určitá nevyužitá kapacita. Čínska inštalovaná kapacita počas ORP je väčšia ako globálny dopyt po DCD a nevyužitá kapacita môže byť väčšia ako celková spotreba Únie počas ORP, zatiaľ čo domáca čínska spotreba počas ORP bola v objeme len 40 000 ton, t. j. polovica skutočnej čínskej výroby.

               (36)

               Pokiaľ ide o nevyužitú kapacitu, z informácií zhromaždených na mieste počas prešetrovania vyplýva, že jedinému spolupracujúcemu výrobcovi, ktorý v roku 2012 predstavoval vyše 20 % celkovej inštalovanej kapacity v Číne, bol udelený súhlas na rozšírenie jeho kapacity o 50 % v roku 2014. Očakáva sa, že táto nová kapacita bude okrem iného ďalej slúžiť pre vlastné výrobné procesy tohto výrobcu (použitie DCD na vlastnú spotrebu) a pre čínsky domáci trh, ktorý počas ORP pohltil približne polovicu výroby DCD jediného spolupracujúceho výrobcu. Z informácií získaných od jediného spolupracujúceho výrobcu vyplynulo, že budúce investície do kapacity sa použijú okrem iného na zásobovanie čínskeho domáceho trhu, ktorý je rozsiahly a rýchlo rastúci.

               (37)

               Čína je teda schopná vyrábať veľké množstvá na vývoz, a to najmä preto, že neexistujú náznaky, že by domáci trh vedel absorbovať celú nevyužitú kapacitu.

         3.3.3.   Objem a ceny dumpingového dovozu z Číny

               (38)

               Podľa Eurostatu a overených údajov o dovoze objem dovozu z Číny prudko klesol po zavedení opatrení v roku 2007 a začal opäť mierne stúpať od roku 2009 do konca ORP, nikdy však nedosiahol úroveň z roku 2007. Odráža sa to aj v podiele čínskeho dovozu na trhu, ktorý klesol zo 40 % – 45 % v roku 2007 na 10 % – 15 % v roku 2009 a na konci ORP dosiahol opäť 15 % – 20 %, a to aj napriek zvýšeniu čínskych cien o 73 %.

         3.3.4.   Atraktívnosť trhu Únie

               (39)

               Trh Únie je pomerne veľký trh, ktorý dosahuje približne 18 % svetovej spotreby DCD, nie je však nevyhnutne najatraktívnejší alebo jediný atraktívny trh vzhľadom na predajné segmenty a ceny (pozri odôvodnenie 74). Z dostupných informácií v skutočnosti vyplýva, že čínski výrobcovia očakávajú rastúci dopyt z farmaceutického priemyslu, napríklad v Indii, ktorá používa DCD ako vstup pri výrobe lieku proti cukrovke (metformín). Tento nový dopyt preto bude potenciálne schopný absorbovať veľkú časť čínskej nevyužitej kapacity. Na základe týchto informácií sa usudzuje, že trh Únie nie je pre čínskych vývozcov jediným atraktívnym trhom.

         3.3.5.   Záver o pravdepodobnosti pokračovania dumpingu

               (40)

               Prešetrovaním sa potvrdilo, že čínsky dovoz sa počas ORP naďalej dostával na trh Únie za dumpingové ceny. So zreteľom na pokračujúci dumping skutočnosť, že trh Únie je veľký trh, ktorý bol v minulosti pomerne atraktívny pre čínskych vývozcov, ako aj vzhľadom na nevyužité kapacity v Číne, ktoré presahujú celkovú spotrebu Únie, možno dospieť k záveru, že pokračovanie dumpingu v prípade zrušenia opatrení je pravdepodobné. Treba však poznamenať, že súčasná úroveň dumpingu je podstatne nižšia ako úroveň dumpingu stanovená v pôvodnom prešetrovaní.

         4.   SITUÁCIA NA TRHU ÚNIE

   4.1.   Predbežná poznámka

               (41)

               Keďže analýza sa týka len jednej spoločnosti, väčšina ukazovateľov sa z dôvodu dôvernosti udáva v indexovanej forme alebo v rozpätiach.

         4.2.   Výrobné odvetvie Únie

               (42)

               Výroba výrobcu z Únie spoločnosti AlzChem AG predstavuje 100 % DCD vyrábaného v Únii. Preto sa AlzChem AG považuje za výrobné odvetvie Únie v zmysle článku 4 ods. 1 a článku 5 ods. 4 základného nariadenia.

         4.3.   Spotreba na trhu Únie

               (43)

               Spotreba Únie sa stanovila na základe objemov predaja na inú než vlastnú spotrebu výrobného odvetvia Únie na trhu Únie a údajov Eurostatu o dovoze, ktoré sa overili pomocou iných štatistických zdrojov. Počas posudzovaného obdobia mala takýto vývoj:

                  Tabuľka 1

                           2009

                           2010

                           2011

                           ORP

                           Spotreba Únie (v tonách)

                           11 042

                           13 712

                           14 338

                           14 146

                           Index (2009 = 100)

                           100

                           124

                           130

                           128

               (44)

               Odhliadnuc od uvedenej spotreby na voľnom trhu treba poznamenať, že počas posudzovaného obdobia sa použitie DCD na vlastnú spotrebu výrobného odvetvia Únie pohybovalo od 10 % – 20 % výroby Únie a jeho vývoj bol takýto:

                  Tabuľka 2

                           2009

                           2010

                           2011

                           ORP

                           Použitie na vlastnú spotrebu – index (2009 = 100)

                           100

                           123

                           124

                           127

         4.4.   Dovoz do Únie z Číny

               (45)

               Keďže v rámci prešetrovania spolupracoval len jeden vývozca, zistilo sa, že údaje Eurostatu boli najlepším zdrojom informácií pre objem dovozu a dovozné ceny. Údaje Eurostatu sa vzťahujú na EÚ-27 a overili sa pomocou iných zdrojov, ako sú napríklad čínske štatistické údaje o vývoze, databáza podľa článku 14 ods. 6 a údaje spolupracujúceho dovozcu/používateľa.

               (46)

               Dodávky DCD sa z Číny dovážali v dvoch colných režimoch. V normálnom režime sa musela platiť normálna colná sadzba a antidumpingové clo. V rámci režimu aktívneho zošľachťovacieho styku sa tieto clá neplatili, keďže materiál sa používal pri výrobe nadväzujúcich výrobkov, ktoré sa vyvážali mimo Únie. Ako sa uvádza v tabuľke ďalej, colný režim aktívneho zošľachťovacieho styku sa počas ORP týkal približne dvoch tretín dovozu.

         4.4.1.   Objem a podiel na trhu

               (47)

               Po uložení antidumpingových opatrení v roku 2007 objem čínskeho dovozu výrazne klesol. Celkový podiel čínskeho dovozu na trhu počas ORP bol približne 15 % až 20 %. Bez ohľadu na to však objem dovozu z Číny v normálnom colnom režime počas posudzovaného obdobia kolísal, zatiaľ čo čínsky dovoz v rámci aktívneho zošľachťovacieho styku sa viac ako zdvojnásobil. Keď sa vezmú do úvahy obidva režimy, objem dovozu sa v danom období zvýšil, stále však nedosahuje úroveň pred uložením opatrení (vyše 6 000 ton).

                  Tabuľka 3

                           Dovoz z Číny

                           2009

                           2010

                           2011

                           ORP

                           Objem dovozu – normálny režim (v tonách)

                           881

                           1 251

                           1 781

                           730

                           Index (2009 = 100)

                           100

                           142

                           202

                           83

                           Podiel na trhu

                           5 % – 10 %

                           5 % – 10 %

                           10 % – 15 %

                           5 % – 10 %

                           Priemerná dovozná cena – normálny režim (EUR/tona)

                           1 218

                           1 267

                           1 826

                           2 101

                           Priemerná dovozná cena – aktívny zošľachťovací styk (EUR/tona)

                           1 677

                           1 463

                           1 674

                           2 069

                           Objem dovozu – aktívny zošľachťovací styk (v tonách)

                           676

                           984

                           654

                           1 467

                           Index (2009 = 100)

                           100

                           146

                           97

                           217

                           Podiel na trhu – všetky režimy

                           10 % – 15 %

                           15 % – 20 %

                           15 % – 20 %

                           15 % – 20 %

         4.4.2.   Cena

               (48)

               Ako sa uvádza v tabuľke vyššie, ceny čínskeho dovozu sa počas posudzovaného obdobia značne zvýšili.

               (49)

               Výrobné odvetvie Únie tvrdilo, že cenový vývoj nemožno vysvetliť vývojom cien hlavných nákladových položiek, t. j. surovín a nákladov na energiu. Neuviedlo však alternatívne vysvetlenie alebo presvedčivé dôkazy na podloženie tohto tvrdenia.

         4.4.3.   Cenové podhodnotenie

               (50)

               Na účely analýzy cenového podhodnotenia sa porovnávali vážené priemerné predajné ceny výrobného odvetvia Únie pre neprepojených zákazníkov na trhu Únie so zodpovedajúcimi váženými priemernými cenami CIF dovozu z Číny (len za štandardný DCD). Predajné ceny výrobného odvetvia Únie sa upravili najmä o náklady na dodanie a o poplatky na úroveň cien zo závodu. Ceny CIF vývozu z Číny sa získali od Eurostatu a overili sa pomocou databázy na základe článku 14 ods. 6 a vylúčil sa z nich dovoz v rámci aktívneho zošľachťovacieho styku. Tieto ceny CIF sa upravili, aby zahŕňali náklady na colné konanie, konkrétne clo a náklady po dovoze. Cenové podhodnotenie týkajúce sa dovozu v rámci aktívneho zošľachťovacieho styku sa analyzuje v odôvodnení 83.

               (51)

               Z porovnania vyplynulo, že v dôsledku dovozu príslušného výrobku počas ORP sa ceny výrobného odvetvia Únie nepodhodnocovali.

         4.5.   Dovoz do Únie z iných tretích krajín

               (52)

               Z iných tretích krajín sa neuskutočnil žiadny významný dovoz.

               (53)

               Objem dovozu z USA počas posudzovaného obdobia nemal nikdy väčší podiel na trhu ako 2 %. Z prešetrovania vyplynulo, že tento dovoz sa v skutočnosti týkal štandardného DCD, ktorý bol pôvodne vyrobený v Číne a v USA sa potom spracoval na mikro-DCD.

                  Tabuľka 4

                           Dovoz z USA

                           2009

                           2010

                           2011

                           ORP

                           Objem dovozu (v tonách)

                           192

                           237

                           282

                           255

                           Index (2009 = 100)

                           100

                           123

                           147

                           133

                           Podiel na trhu

                           0 % – 2 %

                           0 % – 2 %

                           0 % – 2 %

                           0 % – 2 %

         4.6.   Hospodárska situácia výrobného odvetvia Únie

               (54)

               Podľa článku 3 ods. 5 základného nariadenia preskúmanie vplyvu dumpingového dovozu na výrobné odvetvie Únie zahŕňalo hodnotenie všetkých hospodárskych faktorov a ukazovateľov, ktoré mali vplyv na stav výrobného odvetvia Únie počas posudzovaného obdobia.

         4.6.1.   Výroba, výrobná kapacita a využitie kapacity

               (55)

               Výrobné odvetvie Únie prevádzkovalo integrovaný výrobný reťazec, ktorý zahŕňal nielen DCD, ale aj predchádzajúce a nadväzujúce výrobky. Výrobná kapacita Únie v súvislosti s DCD sa od roku 2009 nezmenila. Počas posudzovaného obdobia výrobca z Únie výrazne zvýšil výrobu z dôvodu zvýšeného dopytu na trhu Únie, ako vidieť v tabuľke 1. Od roku 2010 výrobca z Únie vyrábal v plnej kapacite. Neplatí to o roku 2009, keď výrobu a predaj ovplyvnila finančná kríza.

                  Tabuľka 5

                           2009

                           2010

                           2011

                           ORP

                           Výroba – index (2009 = 100)

                           100

                           115

                           113

                           109

                           Výrobná kapacita – index (2009 = 100)

                           100

                           100

                           100

                           100

                           Využitie kapacity

                           86,9 %

                           100,2 %

                           98,2 %

                           95,2 %

         4.6.2.   Zásoby

               (56)

               Výrobca z Únie si počas posudzovaného obdobia udržiaval malé zásoby, čo sa nepovažovalo za dôležitý faktor pri posudzovaní situácie výrobného odvetvia Únie.

                  Tabuľka 6

                           2009

                           2010

                           2011

                           ORP

                           Zásoby – index (2009 = 100)

                           100

                           73

                           88

                           49

         4.6.3.   Objem predaja, podiel na trhu a priemerné jednotkové ceny v Únii

               (57)

               Predaj výrobného odvetvia Únie na trhu Únie neprepojeným zákazníkom sa počas posudzovaného obdobia zvýšil o 26 %, pričom jeho predajné ceny sa zvýšili o 7 %.

               (58)

               V dôsledku zvýšenia spotreby uvedenej v tabuľke 1 dokázalo výrobné odvetvie Únie zvýšiť svoj predaj v EÚ. Výrobné odvetvie Únie si zachovalo veľmi vysoký podiel na trhu Únie.

                  Tabuľka 7

                           2009

                           2010

                           2011

                           ORP

                           Objem predaja – index (2009 = 100)

                           100

                           121

                           125

                           126

                           Podiel na trhu

                           80 % – 85 %

                           80 % – 85 %

                           80 % – 85 %

                           80 % – 85 %

                           Predajná cena – index (2009 = 100)

                           100

                           95

                           98

                           107

         4.6.4.   Ziskovosť a peňažný tok

               (59)

               Počas posudzovaného obdobia sa ziskovosť výrobného odvetvia Únie výrazne zlepšila, pretože mohla zvýšiť objem predaja a predajné ceny na trhu Únie neprepojeným zákazníkom. Masívne zlepšenie ziskovosti je ešte výraznejšie v porovnaní so situáciou v odvetví v období pôvodného prešetrovania, ktorá sa vyznačovala ťažkými stratami (– 20 % až – 30 %).

                  Tabuľka 8

                           2009

                           2010

                           2011

                           ORP

                           Ziskovosť

                           – 10 % až 0 %

                           – 10 % až 0 %

                           – 10 % až 0 %

                           – 5 % až 0 %

               (60)

               Ziskovosť transakcií na vlastnú spotrebu bola pomerne dobrá.

               (61)

               Peňažný tok bol počas posudzovaného obdobia stále negatívny s výnimkou ORP, čo je v súlade s vývojom celkovej ziskovosti.

                  Tabuľka 9

                           2009

                           2010

                           2011

                           ORP

                           Peňažný tok – index (2009 = –100)

                           – 100

                           –84

                           – 229

                           174

         4.6.5.   Investície, návratnosť investícií a schopnosť zvyšovať kapitál

               (62)

               Výrobné odvetvie Únie počas posudzovaného obdobia investovalo do údržby a optimalizácie existujúceho výrobného strojového vybavenia. V roku 2009 sa realizovali značné nové investície spojené s mikro-DCD.

                  Tabuľka 10

                           2009

                           2010

                           2011

                           ORP

                           Investície – index (2009 = 100)

                           100

                           50

                           65

                           37

               (63)

               Návratnosť investícií počas posudzovaného obdobia bola negatívna, čo je v súlade s uvedenou ziskovosťou.

                  Tabuľka 11

                           2009

                           2010

                           2011

                           ORP

                           Návratnosť investícií – index (2009 = 100)

                           – 100

                           –63

                           –62

                           –10

               (64)

               Výrobné odvetvie Únie neuviedlo, že by sa počas posudzovaného obdobia stretlo s akýmikoľvek ťažkosťami so zvýšením kapitálu.

         4.6.6.   Zamestnanosť, produktivita, rast a mzdy

               (65)

               Investície realizované počas posudzovaného obdobia prispeli k zvýšeniu počtu kvalifikovaných zamestnancov. Priemerné úrovne miezd sa počas posudzovaného obdobia zvýšili o 15 %.

               (66)

               Zvýšenie zamestnanosti a produktivity je odrazom zvýšenej produktivity v roku 2010.

                  Tabuľka 12

                           2009

                           2010

                           2011

                           ORP

                           Počet zamestnancov – index (2009 = 100)

                           100

                           107

                           104

                           105

                           Produktivita (v tonách na zamestnanca) – index (2009 = 100)

                           100

                           108

                           108

                           105

                           Mzdové náklady na zamestnanca – index (2009 = 100)

                           100

                           112

                           113

                           115

         4.6.7.   Rozsah dumpingu a zotavenie sa z dumpingu v minulosti

               (67)

               Dumping počas ORP pokračoval, ako sa vysvetľuje v bode 3.2 uvedenom vyššie.

               (68)

               Vplyv veľkosti skutočného dumpingového rozpätia na výrobné odvetvie Únie vzhľadom na objem dumpingových dovozov z Číny nemožno považovať za veľmi veľký. V porovnaní s pôvodným prešetrovaním sa situácia výrobného odvetvia Únie značne zlepšila – úspešne sa zotavuje z dumpingu v minulosti, najmä pokiaľ ide o ziskovosť, predaj a podiel na trhu.

         4.6.8.   Záver

               (69)

               Ak aj k určitému uvedenému pozitívnemu vývoju došlo len v nedávnom období, usudzuje sa, že situácia výrobného odvetvia Únie sa počas posudzovaného obdobia výrazne zlepšila. Na konci ORP boli všetky finančné ukazovatele pozitívne alebo mali veľmi blízko k pozitívnym.

               (70)

               Uloženie antidumpingových opatrení v roku 2007 umožnilo výrobnému odvetviu Únie, aby sa postupne zotavilo z poškodzujúceho účinku dumpingu a aby sa jeho potenciál ďalej využíval na trhu Únie a mimo krajín EÚ. Skutočnosť, že výrobné odvetvie Únie malo úžitok z opatrení, najviac dokazujú vysoké výrobné úrovne, využívanie kapacít a zvýšené predajné ceny EÚ, ako aj ziskovosť. Počas ORP viac nedochádzalo k značnej ujme vyplývajúcej z čínskeho dovozu.

               (71)

               Po zverejnení informácií žiadateľ tvrdil, že skutočnosť, že v rámci pôvodného prešetrovania z určitých ukazovateľov ujmy vyplynul pozitívny trend, nebránil Komisii, aby potvrdila existenciu značnej ujmy v danom čase. Toto tvrdenie sa musí zamietnuť. Nariadenie (ES) č. 1331/2007 bolo reakciou na rôzne okolnosti v prípade menej ziskového výrobného odvetvia Únie. Navyše preskúmanie pred uplynutím platnosti sa úplne odlišuje od vyšetrovania podľa článku 5 základného nariadenia. Keďže uvedené vyšetrovanie sa sústreďuje na to, či dumping spôsobuje ujmu domácemu odvetviu, preskúmanie pred uplynutím platnosti sa zameriava na budúcnosť a analyzuje, čo sa pravdepodobne stane po uplynutí platnosti opatrení.

         5.   PRAVDEPODOBNOSŤ OPÄTOVNÉHO VÝSKYTU UJMY

               (72)

               Ako už bolo uvedené, výrobné odvetvie Únie počas ORP neutrpelo značnú ujmu. V súlade s článkom 11 ods. 2 základného nariadenia sa preto skúmalo, či je pravdepodobné, že uplynutie platnosti existujúcich opatrení by pravdepodobne viedlo k pokračovaniu dumpingu.

         5.1.   Vplyv nevyužitých kapacít v Číne

               (73)

               Prešetrovaním sa zistilo, že v Číne sú rozsiahle výrobné kapacity (pozri odôvodnenia 34 až 37). Neexistujú však opodstatnené dôvody na tvrdenie, že príslušné nevyužité kapacity by pravdepodobne viedli k významným dovozom do Únie.

               (74)

               Únia je jeden z mnohých trhov, na ktorých predávajú čínski vyvážajúci výrobcovia. Pokiaľ ide o ceny, údaje z výrobného odvetvia Únie, od spolupracujúcich čínskych vyvážajúcich výrobcov a z čínskych štatistík týkajúcich sa vývozu potvrdzujú, že niekoľko trhov mimo EÚ je rovnako atraktívnych ako trh Únie.

               (75)

               Pokiaľ ide o vývozné predaje výrobného odvetvia Únie, často sa uskutočňovali za vyššie ceny než predaje v Únii. V následnosti na zverejnenie informácií žiadateľ tvrdil, že jeho vyššie vývozné ceny nemali nič spoločné s relatívnou atraktívnosťou takýchto trhov, ale že by sa mali vysvetliť skôr tým, že tieto predaje sa týkali iba malého objemu predaja. Tento argument by sa mal odmietnuť, pretože celkové objemy predaja odvetvia EÚ na vývozné trhy boli v ORP stále značné (medzi 20 % a 30 % výroby výrobného odvetvia Únie). Nezdôvodnilo sa ani to, prečo boli predajné transakcie pre zákazníkov v podstatne nižších objemoch.

               (76)

               Ani štatistické údaje o čínskych vývozných cenách DCD na rôznych trhoch nepoukazujú na odlišnú atraktívnosť trhu EÚ v porovnaní s inými vývoznými trhmi. Značná voľná kapacita existovala už počas ORP, nepremietla sa však do poškodzujúceho cenového správania čínskych vývozcov. Skutočnosť, že sa voľná kapacita ďalej zvýši, v tomto prípade nenaznačuje pravdepodobnosť opätovného výskytu dumpingu. Ďaleko najväčším trhom DCD na svete je India. Z čínskych vývozných štatistík vyplýva, že čínske objemy predaja do EÚ predstavovali približne iba 10 % objemov predaja do Indie a že priemerné čínske predajné ceny do EÚ za tonu boli v podstate rovnocenné s čínskymi predajnými cenami do Indie. Inými slovami, prevládajúce trhové ceny na dôležitom indickom trhu (ktoré sa za posudzované obdobie zvýšili v priemere o 65 %) sú pre výrobcov DCD rovnako atraktívne. Neexistujú žiadne náznaky, že nevyužité kapacity v Číne sa premietnu do rozsiahlych dovozov do Únie. V súčasnosti možno očakávať, že aspoň časť takýchto nevyužitých kapacít sa v blízkej budúcnosti nebude využívať. Tento záver je založený na minulom vývoji, pretože z údajov predložených žiadateľom vyplýva, že aj keď v období medzi rokom 2008 a ORP Čína zvýšila svoju kapacitu približne o 50 %, svoju celkovú výrobu zvýšila približne iba o 20 %. Z prognóz vypracovaných žiadateľom do roku 2016 vyplýva, že čínske kapacity budú výrazne prekračovať globálny dopyt, preto zostanú nateraz v nečinnosti. Prebytočné kapacity na úrovni krajiny by boli nižšie, keby sa prognózy vypracúvali na základe údajov o predajoch od čínskeho spolupracujúceho vyvážajúceho výrobcu. V každom prípade skutočnosť, že na rozdiel od výroby EÚ (pozri odôvodnenie 55) nie je čínska výroba DCD súčasťou plne integrovaného výrobného reťazca, znamená, že je menej nákladné, ak sa kapacity ponechajú nevyužité.

               (77)

               Určitý rastúci dopyt najmä z farmaceutického priemyslu v krajinách ako India (pozri odôvodnenie 39) okrem toho pravdepodobne bude schopný absorbovať ďalšiu časť čínskej prebytočnej kapacity. Navyše sa pri prešetrovaní dospelo k záveru, že DCD výrobky spoločnosti AlzChem sa považovali za atraktívnejšie pre používateľov z EÚ v dôsledku okrem iného geografickej polohy a spoľahlivého zásobovania. To predstavuje určitú výhody v porovnaní s čínskymi výrobcami vzhľadom na kľúčových používateľov v EÚ, ktorí kupujú značné množstvá DCD. Vzhľadom na tento kontext preto samotné rozsiahle výrobné kapacity v Číne nie sú dôvodom na to, aby sa dospelo k záveru, že existuje pravdepodobnosť opakovaného výskytu ujmy. Iba skutočnosť, že výrobné odvetvie Únie stratilo podiel, pokiaľ ide o globálnu výrobnú kapacitu, nemôže vyvrátiť takýto záver.

         5.2.   Vplyv predpokladaného rastu trhu

               (78)

               Niekoľko strán sa zmienilo o očakávanom značnom raste trhu s DCD na celom svete spôsobovanom hlavne zavedenými aplikáciami vo farmaceutickom priemysle a poľnohospodárstve. Je to z dôvodu zvýšenia výroby lieku proti cukrovke predovšetkým v Indii. Tento rast sa už prejavil ako zvýšenie spotreby EÚ v uvedenej tabuľke 1.

               (79)

               V súvislosti s trhom EÚ sa takisto očakáva ďalší rast, ale v menšej miere. Dôvodom je, že v Únii má sídlo veľký farmaceutický výrobca, ktorý predáva na celom svete.

               (80)

               Po zverejnení informácií žiadateľ napadol mieru rastu. Treba však poznamenať, že jeho zastúpenia sú v rozpore s týmto názorom a že niektoré zdroje poukazujú na masívny dopyt v EÚ a na značný svetový rast. Údaje o predajoch od čínskeho spolupracujúceho vyvážajúceho výrobcu poukazujú na rýchlo sa zvyšujúcu spotrebu na čínskom domácom trhu. Nič teda nemohlo dokázať tvrdenie žiadateľa, že daný dopyt je alebo bude nevýrazný.

               (81)

               V následnosti na zverejnenie informácií žiadateľ takisto zdôraznil, že stratil objemy predaja a podiel na trhu mimo krajín EÚ. V tomto ohľade je potrebné poznamenať, že odvetvie EÚ pracovalo takmer v plnej kapacite so zanedbateľnými zásobami, zatiaľ čo spotreba DCD v EÚ naďalej rástla. Skutočnosť, že odvetvie EÚ nemohlo v plnej miere profitovať z rastu na iných trhoch, je spôsobená skôr tým, že odvetvie EÚ sa rozhodlo sústrediť viac na trh EÚ bez podstatného zvyšovania svojej výrobnej kapacity. Táto situácia by sa však mohla zmeniť, keby sa realizovali plány na rozšírenie. Preto sa očakáva, že ak sa aj dovozné objemy čínskeho DCD do Únie v blízkej budúcnosti zvýšia, neviedlo by to automaticky k opakovanému výskytu ujmy. Podobne ako čínski výrobcovia, aj výrobné odvetvie Únie bude profitovať zo zvýšenia celosvetového dopytu.

               (82)

               Ako už bolo v tejto súvislosti uvedené, výrobca z Únie je na trhu veľmi dobre hodnotený a zdá sa, že pre niektorých kľúčových zákazníkov je uprednostňovaným dodávateľom aspoň určitých aplikácií DCD. Kvalita a spoľahlivosť výrobkov DCD tohto výrobcu v Únii znamená, že je schopný zabezpečiť rozsiahle zmluvy s kľúčovými zákazníkmi EÚ, a očakáva sa, že táto situácia bude pokračovať bez ohľadu na to, či sú opatrenia zrušené, alebo nie. Po zverejnení informácií sa významný používateľ z EÚ vyjadril, že bude výrobok, na ktorý sa vzťahovalo konanie, naďalej nakupovať od výrobného odvetvia Únie, a to aj v prípade zrušenia antidumpingových opatrení.

         5.3.   Ďalšie hľadiská

               (83)

               Ako sa vysvetľuje v odôvodneniach 50 a 51, čínske dovozné ceny počas ORP neznehodnotili ceny výrobného odvetvia Únie. V normálnom režime (približne jedna tretina objemov dovozu) k podhodnoteniu nedošlo. Veľmi nízka úroveň podhodnotenia existovala, keď sa zohľadňoval aj aktívny zošľachťovací styk (ostatné dve tretiny dovozov počas ORP). Táto situácia sa odlišovala od podstatného podhodnotenia v pôvodnom prešetrovaní a vyplývala z celkového postupného zvyšovania dovozných cien od uloženia opatrení, aj keď tento nárast neprebiehal plynulo. V skutočnosti cena čínskych dovozov CIF na hranici EÚ stúpla počas roka 2009 až do konca ORP o 73 %.

               (84)

               Odvetvie EÚ ukázalo, že je naďalej konkurencieschopné, a to aj pri absencii opatrení vzhľadom na značný vývoz (medzi 20 % a 30 % výroby počas ORP) do krajín mimo EÚ, v ktorých neplatia žiadne opatrenia a v ktorých čelilo čínskej konkurencii bez podpory antidumpingových opatrení. Ďalej uvedený znižujúci sa objem vývozu je nutné vnímať v spojení so zvyšujúcim sa objemom predaja do Únie a nezmenenou výrobnou kapacitou výrobného odvetvia Únie, ktorá sa v zásade plne využila.

                  Tabuľka 13

                           2009

                           2010

                           2011

                           ORP

                           Objem vývozu – index (2009 = 100)

                           100

                           105

                           80

                           77

                           Vývozná cena (neprepojená) – Index (2009 = 100)

                           100

                           100

                           109

                           125

               (85)

               Ceny čínskych dovozov počas ôsmich mesiacov po ORP sa takisto analyzovali vzhľadom na podania z výrobného odvetvia Únie. Výrobné odvetvie Únie uviedlo, že vážne cenové tlaky spôsobené čínskymi dovozmi sa začali opäť krátko po ORP. Na základe článku 6 ods. 1 základného nariadenia v spojení s článkom 11 ods. 5 základného nariadenia sa informácie týkajúce sa obdobia nasledujúceho po ORP za bežných okolností nebudú zohľadňovať. Ak by sa však tieto informácie aj zohľadnili, v tejto fáze by sa nemohlo dospieť k žiadnym záverom, pretože nie je jasné, či by tieto zmenené ceny, keby sa potvrdili, boli trvalého charakteru. Napríklad, aj keď ceny od konca ORP do mája 2013 klesli, v júni 2013 opäť stúpli o 10 %. Vzhľadom na to, že tieto ceny po ORP boli stále podstatne vyššie než ceny pozorované v pôvodnom prešetrovaní, vyhliadky, že by v blízkej budúcnosti mohli podstatne podhodnotiť súčasnú situáciu výrobného odvetvia Únie, ktoré trpí značnou ujmou, nedosahujú hranicu pravdepodobnosti.

               (86)

               Nakoniec neexistujú žiadne náznaky, že by zrušenie opatrení malo vplyv na trhové ceny v krátkodobom až strednodobom horizonte. Je potrebné poznamenať, že veľký podiel DCD predaného v Únii je predmetom zmlúv platných niekoľko rokov, a zdá sa, že pre používateľské odvetvie má veľký význam spoľahlivé a stabilné zásobovanie zabezpečované dôveryhodným výrobcom. Dve tretiny dovozov počas ORP sa okrem toho uskutočnili v rámci režimu aktívneho zošľachťovacieho styku, podľa ktorého nie sú splatné žiadne dovozné ani antidumpingové clá. Skrátka, keďže nemožno vylúčiť, že niektoré zmluvy sa budú opäť prerokúvať a dovozné ceny frankoprístav určenia sa môžu znížiť, nie je pravdepodobné, že v prípade zrušenia cla dosiahnu poškodzujúce úrovne.

         5.4.   Záver o pravdepodobnosti opakovaného výskytu ujmy

               (87)

               Vzhľadom na uvedené skutočnosti nie je pravdepodobné, že by výrobné odvetvie Únie v prípade zrušenia opatrení muselo znížiť svoje predaje a objemy výroby a/alebo ceny DCD do tej miery, aby bola závažne ovplyvnená ziskovosť a celková pozícia.

               (88)

               Naopak, vzhľadom na celosvetový rast spotreby, čínske dovozné objemy a ceny počas ORP a ceny na iných trhoch sa očakáva, že aj bez opatrení zostanú predaje DCD vo výrobnom odvetví Únie naďalej intenzívne a že pozitívne prispejú k činnostiam svojich reťazcov DCD a NCN.

               (89)

               Očakáva sa, že výrobné odvetvie Únie bude naďalej vyrábať v plnej kapacite bez ohľadu na to, či sa opatrenia zrušia, alebo nie. Výrobné odvetvie Únie okrem toho ukončilo predbežnú prácu na tohtoročnom programe rozšírenia. Na jeseň 2013 výrobné odvetvie Únie v zásade odsúhlasilo podstatné zvýšenie svojej výrobnej kapacity DCD. Trh vrátane dôležitých zákazníkov z EÚ privítal tento plán rozšírenia. V pláne rozšírenia sa naznačuje, že výrobné odvetvie Únie sa domnieva, že svetový dopyt bude intenzívny a že spoločnosť AlzChem by mala z tohto rastu profitovať.

               (90)

               Ak aj bude výrobné odvetvie Únie v blízkej budúcnosti podliehať určitým tlakom zo strany čínskych dovozov, neočakáva sa, že jeho účinky na ceny a ziskovosť budú väčšie, pretože výrobné odvetvie Únie má rozsiahly podiel na trhu, výhody z hľadiska kvality a spoľahlivosti dodávok a schopnosť zaistiť si významné zákazky. Tieto účinky by preto nedosahovali hranicu „pravdepodobnosti ujmy“ v zmysle článku 11 ods. 2 základného nariadenia.

               (91)

               Komisia dospela k záveru, že neexistuje pravdepodobnosť opakovaného výskytu ujmy pre výrobné odvetvie Únie, ak by boli existujúce opatrenia zrušené.

         6.   ZÁUJEM ÚNIE

               (92)

               Keďže sa dospelo k záveru, že neexistuje pravdepodobnosť opakovaného výskytu ujmy, nie sú potrebné žiadne zistenia týkajúce sa záujmu Únie.

         7.   ZRUŠENIE ANTIDUMPINGOVÝCH OPATRENÍ

               (93)

               Všetky strany boli informované o základných skutočnostiach a úvahách, na základe ktorých sa plánovalo odporučiť zrušenie existujúcich opatrení. Poskytla sa im aj lehota na predloženie pripomienok v nadväznosti na uvedené zverejnenie. Tieto podania a pripomienky sa náležite zohľadnili, ak boli opodstatnené, ale žiadne z nich nemohli zmeniť vyššie uvedené závery.

               (94)

               Z uvedených informácií vyplýva, ako sa stanovuje v článku 11 ods. 2 základného nariadenia, že antidumpingové opatrenia uplatňované na dovoz močoviny s pôvodom v Číne by sa mali zrušiť a konanie by sa malo ukončiť.

               (95)

               Vzhľadom na určité uvedené skutočnosti, najmä existenciu voľnej kapacity v Číne a možnú existenciu podhodnotenia cien po ORP, bude Komisia monitorovať dovoz dotknutého výrobku s cieľom uľahčiť rýchlu primeranú akciu, ak si to situácia vyžiada. Monitorovanie bude obmedzené na obdobie dvoch rokov od uverejnenia tohto nariadenia,

         PRIJALA TOTO NARIADENIE:
   Článok 1
   Antidumpingové clo na dovoz 1-kyanoguanidínu (dikyándiamidu), ktorý v súčasnosti patrí pod číselný znak KN 2926 20 00, s pôvodom v Čínskej ľudovej republike sa týmto zrušuje a konanie týkajúce sa tohto dovozu sa ukončuje.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. februára 2014

            Za Radu

            predseda

         E. VENIZELOS

      (1)  Ú. v. EÚ L 343, 22.12.2009, s. 51.

      (2)  Ú. v. EÚ L 296, 15.11.2007, s. 1.

      (3)  Ú. v. EÚ C 116, 20.4.2012, s. 3.

      (4)  Ú. v. EÚ C 349, 15.11.2012, s. 10.